Hoppet ut av brennende hus
Et hus i Son sto lørdag kveld i flammer, og mannen som befant seg inne i huset så seg nødt til å hoppe ut for å unnslippe brannen. - Da brannvesenet kom til stedet, sto det åpne flammer ut av vinduet. En av oss startet med førstehjelp for mannen som hadde hoppet ut av vinduet, mens vi samtidig satte i gang brannslukning, sier Rune Larsen, fagleder brann i Mosseregionens brannvesen, til VG Nett. Brannvesenet har nå kontroll over brannen, og det skal ikke ha vært fare for at andre befant seg i boligen. Larsen opplyser om at det fortsatt er uklart hva som er årsaken til brannen.Mannen som befant seg i huset er i midten av 30-årene. Han fikk brannskader på overkroppen og hendene, og ble fløyet til Ullevål sykehus. Tilstanden til mannen er ikke avklart. Politiet fikk melding om brannen ved 20.00-tiden.Jan Brennum var vitne til brannen og forteller til VG Nett at det fortsatt ligger tett røyk over området lørdag kveld ved 21.30-tiden. - Vi var på vei opp til hytta, og området var røyklagt og overtent, sier Brennum. Brennum forteller også at det var stor ambulanse- og brannvesentrafikk i boligstrøket under slokningen av brannen. NTB/VG Nett
En mann er fløyet til Ullevål sykehus med brannskader etter at huset han befant seg i i Son i Akershus ble overtent.